Barbara Auer

D **Barbara Auer** (* 1. Februar 1959 z Konschtanz) isch e dytschi Schauspiileri.

## Lääbe
### Häärchumft un Aafäng
D Barbara Auer isch e Doochter vun ere Verwaltigsaagstellte un eme Leerer: As Eltschi vu vier Gschwischtrig isch si in eme kadoolisch breegte Elterehuus ufgwagse. Noch em Abituur am altsproochlige Heinrich-Suso-Gimnaasium z Konschtanz het si ab 1978 Schauspiil an dr Hoochschuel fir Musik un daarstellendi Chuncht z Hamburg studiert; Anne 1981 het si mit em Diploom abgschlosse. Ire Debüt as Schauspiiligeri het si im nämlige Joor am Stadttheater Mainz im Stugg *Der Diener zweier Herren* gee. 1983 het si ne Engaschmänt am Theater Osnabrück ghaa un vu 1986 bis 1988 am Schauspiilhuus Wuppertal. Ire Daarstellige sin vum Gretchen in *Faust* un dr Ophelia in *Hamlet* iber Rolle in Wäärch vu zytgnessische Autoorn*ne wie Botho Strauß un Peter Weiss bis zu dr Polly in *Die Dreigroschenoper* un dr Sally Bowles in *Cabaret* gange.

### Film un Fäärnsee

Anne 1983 het me d Barbara Auer zum eerschte Mool in eme Kinofilm chenne sää: *Die Macht der Gefühle* vum Alexander Kluge. Anne 1988 het si d Roll vu dr DDR-Chraanfiereri Jessica im Fäärnseefilm *Der Boss aus dem Westen* vu dr Vivian Naefe gspiilt. Ire Duurbruch isch ere anne 1995 glunge, wu si in dr Erich-Loest-Romaanverfilmig *Nikolaikirche* d Hauptroll vu dr Astrid Protter gee het. Si het verschiideni anderi Rolle in Film un Fäärnsee in de 1990er Joor ghaa, so im erootische Psychokrimi *Solo für Klarinette* (1998) as Lydia Kominka un im Zweedailer *Warten ist der Tod* (1999) mit em Ulrich Tukur as Gertrud Venske. Em Theater isch d Barbara Auer drei bliibe, drotz ass si in e Hufe Kino- un Fäärnseefilm mitgmacht het; so het si vu 1999 bis 2001 am Wiener Burgtheater unter dr Reschy vum Sven-Eric Bechtolf d Roxanne im Theaterstugg *Cyrano de Bergerac* vum franzeesische Autor Edmond Rostand gee.

In de 2000er isch d Barbara Auer als vor dr Kamera gstande, unter anderem het si 2005 d Figuur vu dr chranke Schauspiileri Caroline Wiethoeft in *Schiller* ibernuu. Vu 2006 bis 2019 het si an dr Syte vum Armin Rohde as Kriminaalhauptkummissaari Lisa Brenner e Hauptroll in dr ZDF-Kriminaalreaie *Nachtschicht* ibernuu as Noofolgeri vu dr Katharina Böhm, wu devoor d Kummissaari Paula Bloom gspiilt ghaa het. Anne 2009 het me si as Margarethe Krupp im ZDF-Dreidailer *Krupp – Eine deutsche Familie* gsää.

Anne 2011 het d Auer im Määrlifilm *Aschenputtel* vu dr ARD-Raie *Sechs auf einen Streich* d Roll vu dr beese Stiefmueter ibernuu. Iri Roll vu dr Katarina Weiss in *Das Ende einer Nacht* vum Matti Geschonneck (2012) het iire un ire Filmpaartneri Ina Weisse unter anderem dr Grimme-Bryys yybrocht. Mit em Matthias Brandt isch d Auer 2013 in de Fäärnserfilm *Verratene Freunde* un *Vier sind einer zuviel* in de Hauptrolle ufdrätte. Im ARD-Fäärnseefilm *Mona kriegt ein Baby* (2014) het si näb em Dominic Raacke d Mueter vu dr Protagonischti Mona gspiilt. Im Februar 2015 het me si im ZDF-Zweedailer *Tod eines Mädchens* an dr Syte vum Heino Ferch as Hella Christensen chenne sää. Die Roll het si au in de Fuurtsetzige *Die verschwundene Familie* (2019) un *Das Mädchen am Strand* (2020) ibernuu.

Nääbe ire Biinenaarbet un voor dr Kamera schafft d Auer au as Heerbuechsprächeri un as Sprächeri in Heerspiil. Unter anderem het si us eme Kriminaalromaan vu dr Anna Kalman glääse: *Pseudonym zweier deutscher Journalistinnen*, s isch anne 2006 unter em Titel *Winter in Kanada* vereffetligt woore.

### Privaatlääbe
In de 1980er Joor isch d Barbara Auer mit irem Schauspiilkolleeg Kai Maertens liiert gsii; us dääre Bezieig stammt ire eerscht Suun (* 1986). Speeter isch si mit em Roger Willemsen liiert gsii, wu si anne 1995 chännegleert het.

Mittlerwyyli läbt si mit em Kameramann Martin Langer in ere Patchwork-Familie z Hamburg. Mit iim het si ire zweet Suun iiberchuu.

## Filmografy
### Kinofilm

### Fäärnseefilm

### Fäärnseeseerie un -raie

## Uusglääseni Heerbiecher
* 2006: *Winter in Kanada* vu dr Anna Kalman. Edition Hörbuch, ISBN 978-3833104039.
* 2006: *Der Gott der kleinen Dinge* vu dr Arundhati Roy. Random House Audio, ISBN 978-3866041875.

## Heerspiil
* 2014: Håkan Nesser: *Am Rande der Catskills* – Bearbaitig un Reschy: Irene Schuck (Kriminaalheerspiil – DKultur)

## Uuszaichnige
* 1989: Guldeni Kamera (Lilli-Palmer-Gedächtniskamera) as *Beschti Noowugsschauspiileri* fir *Der Boss aus dem Westen*
* 1991: Sunderbryys vu dr Dytsche Akademy vu de Daarstellende Chinscht fir iri Roll in *Das Lachen der Maca Daracs*
* 1993: Dytsche Filmbryys fir iri Roll in *Meine Tochter gehört mir*
* 1995: Telestar as *Beschti Daarstelleri in eme Fäärnseespiil* fir *Der große Abgang*
* 2012: Dytsche Fäärseebryys as *Beschti wyybligi Hauptdaarstelleri* (zäme mit dr mit Ina Weisse) fir *Das Ende einer Nacht*
* 2012: Daarstellerbryys vum Günter-Rohrbach-Filmbryys fir iri Roll in *Das Ende einer Nacht* zäme mit dr Ina Weisse
* 2012: Grimme-Bryys fir *Das Ende einer Nacht*
* 2017: Uuszaichnig as Beschti Schauspiileri bim Tallinn Black Nights Film Festival fir iri Hauptroll in *Vakuum*
* 2019: Hannelore-Elsner-Brys fir bedytendi Schauspiilchunscht bim Fimf See Filmfeschtiwäl
* 2020: Dytsche Fäärseebryys as Beschti Schauspiileri fir *Preis der Freiheit* (ZDF)
* 2020: Theaterbryys Hamburg – Rolf Mares fir iri Roll as Judith in *Heilig Abend* am St. Pauli Theater

## Literatuur
* Tatjana Röber: *Barbara Auer – Schauspielerin.* In: *CineGraph – Lexikon zum deutschsprachigen Film*, Lieferung 23, 1993.
* Kay Weniger: *Das große Personenlexikon des Films. Die Schauspieler, Regisseure, Kameraleute, Produzenten, Komponisten, Drehbuchautoren, Filmarchitekten, Ausstatter, Kostümbildner, Cutter, Tontechniker, Maskenbildner und Special Effects Designer des 20. Jahrhunderts.* Band 1: *A – C. Erik Aaes – Jack Carson.* Schwarzkopf & Schwarzkopf, Berlin 2001, ISBN 3-89602-340-3, S.&nbsp;183.

## Weblink

* 
* 
*  (mit Fotogalery)
* d Barbara Auer bi dr Agäntuur Studlar

## Fueßnote